

|  |  |  |  |
| --- | --- | --- | --- |
|  | |  |  |
| REPUBLIKA HRVATSKA  KARLOVAČKA ŽUPANIJA | |  |
|  | GRAD KARLOVAC |  |

GRADSKO VIJEĆE PRIJEDLOG

KLASA:

URBROJ:

Karlovac,

Na temelju članka 54. stavka 1. Zakona o ustanovama (Narodne novine broj 76/93, 29/97, 47/99, 35/08 i 127/19) i u skladu sa Zakonom o vatrogastvu (Narodne novine 125/19) i članaka 34. i 97 Statuta Grada Karlovca („Glasnik Grada Karlovca“ 9/21 - potpuni tekst), Gradsko vijeće Grada Karlovca, na \_\_\_. sjednici od \_\_. \_\_\_\_\_\_\_ 2021. godine, donosi

**ZAKLJUČAK**

o davanju prethodne suglasnost

na izmjene i dopune Statuta i pročišćeni tekst Statuta Javne vatrogasne postrojbe Grada Karlovca

I.

Gradsko vijeće Grada Karlovca daje prethodnu suglasnost na izmjene i dopune Statuta Javne vatrogasne postrojbe Grada Karlovca i pročišćeni tekst Statuta Javne vatrogasne postrojbe Grada Karlovca kako stoji u tekstu koji se nalazi u prilogu ovog Zaključka i čini njegov sastavni dio.

II.

Vatrogasno vijeće Javne vatrogasne postrojbe Grada Karlovca obvezuje se donijeti izmjene i dopune Statuta Javne vatrogasne postrojbe Grada Karlovca i pročišćeni tekst Statuta Javne vatrogasne postrojbe Grada Karlovca iz točke I. Zaključka.

III.

Ovaj Zaključak objavit će se u Glasniku Grada Karlovca, a izvornik teksta Statuta neće se objaviti, nego će se pohraniti uz izvornik ovog Zaključka.

IV.

Ovaj Zaključak stupa na snagu osmog dana nakon objave u Glasniku Grada Karlovca.

PREDSJEDNIK

GRADSKOG VIJEĆA GRADA KARLOVCA

Marin Svetić, dipl. ing. šumarstva

DOSTAVITI:

1. Ured gradonačelnika;
2. Javna vatrogasna postrojba Grada Karlovac; Gažanski trg 11(2x)
3. GGK
4. Zapisnik
5. Dokumentacija
6. Pismohrana

**OBRAZLOŽENJE**

Člankom 54. Zakona o ustanovama i u skladu sa Zakonom o vatrogastvu određeno je da Javna vatrogasna postrojba Grada Karlovca ima Statut kojim se pobliže uređuje status, naziv, sjedište, djelatnost, područje djelovanja, pečat, zastupanje i predstavljanje, tijela, njihove ovlasti i način odlučivanja, imovina i financijsko poslovanje, međusobna prava i obveze, unutarnje ustrojstvo i odredbe o zaposlenicima, način ostvarivanja suradnje sa sindikatom, javnost rada, zaštita tajnosti podataka te druga pitanja od značaja za obavljanje djelatnosti i poslovanje Javne vatrogasne postrojbe Grada Karlovca.

Predlaže se Gradskom vijeću davanje suglasnosti na predloženi tekst izmjene i dopune Statuta Javne vatrogasne postrojbe Grada Karlovca i pročišćeni tekst Statuta Javne vatrogasne postrojbe Grada Karlovca.

SASTAVIO:

Tajnik Stožera civilne zaštite: Pročelnik Ureda gradonačelnika:

Dario Čavlović, struč.spec.ing.sec. Stjepan Mrežar, dipl.oec.



*-prijedlog-*

**Izmjene i dopune**

**S T A T U T A**

**Javne vatrogasne postrojbe**

**Grada Karlovca**

**Karlovac, 2021.**

Na temelju članka 54. stavka 1. Zakona o ustanovama (Narodne novine broj 76/93, 29/97, 47/99, 35/08 i 127/19) i u skladu sa Zakonom o vatrogastvu (Narodne novine 125/19), Vatrogasno vijeće Javne vatrogasne postrojbe Grada Karlovca, uz prethodnu suglasnost Gradskog vijeća Grada Karlovca (KLASA:\_\_\_\_\_\_\_\_\_; URBROJ:\_\_\_\_\_\_\_) od \_\_\_\_. rujna 2021. godine kao Osnivača, na \_\_. sjednici održanoj dana \_\_\_\_. \_\_\_\_\_\_2021. godine

donijelo je slijedeće;

**Izmjene i dopune**

**S T A T U T A**

**Javne vatrogasne postrojbe Grada Karlovca**

**I. OPĆE ODREDBE**

**Članak 1.**

Članak 2. mijenja se i glasi:

„Vatrogasnu postrojbu osnovao je Grad Karlovac temeljem Odluke Gradonačelnika o osnivanju Javne vatrogasne postrojbe Grada Karlovca (KLASA: 020-04/99-01/0418, URBROJ: 2133/01-01-99-1 od 28. prosinca 1999. godine), Odluke Gradskog poglavarstva Grada Karlovca (KLASA: 022-05/00-01/0001, URBROJ: 2133/01-01-01-00-5 od 25. siječnja 2000. godine), Odluke Gradskog poglavarstva o dopuni Odluke o osnivanju Javne vatrogasne postrojbe Grada Karlovca (KLASA: 022-05/00-01/0002, URBROJ: 2133/01-01-01-00-18 od 17. veljače 2000. godine) te temeljem Odluke Gradskog vijeća Grada Karlovca (KLASA: 021-05/20-01/09; URBROJ: 2133/01-01/01-20-24) donesene na 40. sjednici održanoj 24. studenoga 2020. godine.

**V. DJELATNOSTI VATROGASNE POSTROJBE**

**Članak 2.**

Članak 12. mijenja se i glasi:

„Vatrogasna postrojba obavlja vatrogasnu djelatnosti, stručna i humanitarna djelatnost od interesa za Republiku Hrvatsku odnosno sudjeluje u provedbi preventivnih mjera zaštite od požara i tehnoloških eksplozija, gašenju požara i spašavanju ljudi i imovine ugroženih požarom i tehnološkom eksplozijom, pruža tehničku pomoć u nezgodama i opasnim situacijama te obavlja i druge poslove u nesrećama, ekološkim i inim nesrećama, na kopnu, moru, jezerima i rijekama. U okviru vatrogasne djelatnosti skrbi o potrebama i interesima građana na svom području za organiziranjem i djelovanjem učinkovite vatrogasne službe.

Ostale djelatnosti Vatrogasne postrojbe su:

* servis vatrogasnih aparata,
* servis vatrogasne opreme i vozila,
* pružanje usluga vatrogasnih (protupožarnih) osiguranja i tehničke zaštite,
* pružanje usluge najma prostora,
* pružanje usluge prijevoza vode
* pružanje usluge nadzora nad vatrodojavnim sustavom,
* iznajmljivanje vatrogasne opreme,
* osposobljavanje pučanstva za provedbu preventivnih mjera zaštite od požara,
* osposobljavanje i usavršavanje vatrogasnih kadrova,
* pripremanje i organizacija seminara iz djelatnosti.

Pored navedenih djelatnosti iz ovog članka, odnosno djelatnosti upisanih u sudski registar, Vatrogasna postrojba može obavljati i druge djelatnosti koje služe obavljanju upisanih djelatnosti, ako se one u manjem opsegu ili uobičajeno obavljaju uz upisanu djelatnost.

Djelatnost koja se ne smatra vatrogasnom djelatnošću, Vatrogasna postrojba može obavljati pod uvjetom da se time ne umanjuje intervencijska spremnost Vatrogasne postrojbe.“

**VI. PODRUČJE DJELOVANJA VATROGASNE POSTROJBE**

**Članak 3.**

Članak 14. stavak 2. mijenja se i glasi:

„Vatrogasna postrojba može sudjelovati i u vatrogasnim intervencijama izvan područja Osnivača, sukladno Zakonu o vatrogastvu i drugim važećim propisima, odgovarajućim planovima zaštite od požara, vatrogasnim i provedbenim planovima.“

**IX. TIJELA VATROGASNE POSTROJBE**

**Članak 4.**

U Članku 19. stavak 1. alineja 15. riječ „zakonom“ zamjenjuje se riječima „Zakonom o vatrogastvu“.

**Članak 5.**

Članak 20. stavak 4. mijenja se i glasi:

„Člana Vatrogasnog vijeća iz stavka 1. podstavka 5. ovog članka biraju između sebe radnici zaposleni u Vatrogasnoj postrojbi na slobodnim i neposrednim izborima.“

**Članak 6.**

Članak 22. stavak 2. alineja 3. mijenja se i glasi:

„- opozivom radnika Vatrogasne postrojbe.“

**Članak 7.**

U članku 26. stavku 1., alineji 14. riječ „zakonom“ zamjenjuje se riječima „Zakonom o vatrogastvu“.

Isto tako se u članku 26. dodaje stavak:

„- zastupa Vatrogasnu postrojbu u svim postupcima pred sudovima, upravnim i drugim državnim tijelima te pravnim osobama s javnim ovlastima.

**Članak 8.**

U Članku 30. stavku 2. riječ „zakonom“ zamjenjuje se riječima „Zakonom o vatrogastvu“.

**Članak 9.**

U članku 32. dodaje se:

„Zamjenika zapovjednika imenuje svojom odlukom zapovjednik najkasnije u roku od 30 dana od početka svog mandata iz redova zaposlenika.“

**Članak 10.**

Članak 33. mijenja se i glasi:

„Financijsko poslovanje Vatrogasne postrojbe obavlja se u skladu sa Zakonom o proračunu i drugim propisima čije odredbe se odnose na proračunske korisnike proračuna jedinica lokalne i područne (regionalne) samouprave.“

**Članak 11.**

Članak 34. mijenja se i glasi:

„Prihodi Vatrogasne postrojbe osiguravaju se iz proračuna Osnivača, te iz drugih izvora.

Prihodi koje Vatrogasna postrojba ostvari na tržištu obavljanjem osnovne i ostalih djelatnosti mogu se koristiti sukladno Zakonu o vatrogastvu i Zakonu o proračunu.“

**Članak 12.**

Članak 35. mijenja se i glasi:

„Prihodi Vatrogasne postrojbe koriste se samo za namjene utvrđene Financijskim planom za iduću poslovnu godinu i projekcijama za slijedeće dvije proračunske godine koje Vatrogasno vijeće na prijedlog zapovjednika donosi do konca tekuće godine i godišnjim planom i programom rada Vatrogasne postrojbe.“

**Članak 13.**

U Članku 38. riječ „zakonom“ zamjenjuje se riječima „Zakonom o vatrogastvu“.

**Članak 14.**

Članak 42. stavak 6. mijenja se i glasi:

„Prijavljeni kandidati imaju pravo u roku od 15 dana od dana primitka obavijesti podnijeti pisanu žalbu zapovjedniku.“

**Članak 15.**

U Članku 52. stavku 2. riječ „zakonom“ zamjenjuje se riječima „Zakonom o vatrogastvu“.

**Članak 16.**

Ove Izmjene i dopune Statuta Javne vatrogasne postrojbe Grada Karlovca stupaju na snagu osmog dana od objave na oglasnoj ploči Vatrogasne postrojbe.

**PREDSJEDNIK**

**VATROGASNOG VIJEĆA**

*Vlatko Kovačić, mag.iur.*

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ove Izmjene i dopune Statuta Javne vatrogasne postrojbe Grada Karlovca objavljene su na oglasnoj ploči JVP Karlovac dana \_\_\_\_\_\_\_\_\_ 2021. godine te stupaju na snagu \_\_\_\_\_\_\_\_ 2021. godine.

**ZAPOVJEDNIK**

**VATROGASNE POSTROJBE**

*Miroslav Rade, struč.spec.ing.sec.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_



**S T A T U T**

**Javne vatrogasne postrojbe**

**Grada Karlovca**

**(pročišćeni tekst)**

**Karlovac, 2021.**

Na temelju članka 54. stavka 1. Zakona o ustanovama (Narodne novine broj 76/93, 29/97, 47/99, 35/08 i 127/19), u skladu sa Zakonom o vatrogastvu (Narodne novine 125/19) i na temelju članka 19. stavka 1. Vatrogasno vijeće Javne vatrogasne postrojbe Grada Karlovca, uz prethodnu suglasnost Gradskog vijeća Grada Karlovca (KLASA:\_\_\_\_\_\_\_; URBROJ:\_\_\_\_\_\_\_\_) od \_\_\_. rujna 2021. godine kao Osnivača, na \_\_\_\_. sjednici održanoj dana \_\_\_. rujna 2021. godine utvrdilo je pročišćeni tekst Statuta.

Pročišćeni tekst Statuta Javne vatrogasne postrojbe Grada Karlovca obuhvaća Statut Javne vatrogasne postrojbe Grada Karlovca od 29. prosinca 2020. godine i Izmjene i dopune Statuta Javne vatrogasne postrojbe Grada Karlovca od \_\_\_\_\_\_ rujna 2021. godine u kojima je utvrđeno njihovo vrijeme stupanja na snagu.

**S T A T U T**

**Javne vatrogasne postrojbe Grada Karlovca**

**(pročišćeni tekst)**

1. **OPĆE ODREDBE**

**Članak 1.**

Ovim Statutom uređuje se status, naziv, sjedište, djelatnost, područje djelovanja, pečat, zastupanje i predstavljanje, tijela, njihove ovlasti i način odlučivanja, imovina i financijsko poslovanje, međusobna prava i obveze, unutarnje ustrojstvo i odredbe o zaposlenicima, način ostvarivanja suradnje sa sindikatom, javnost rada, zaštita tajnosti podataka te druga pitanja od značaja za obavljanje djelatnosti i poslovanje Javne vatrogasne postrojbe Grada Karlovca (u daljnjem tekstu: Vatrogasna postrojba).

**Članak 2.**

„Vatrogasnu postrojbu osnovao je Grad Karlovac temeljem Odluke Gradonačelnika o osnivanju Javne vatrogasne postrojbe Grada Karlovca (KLASA: 020-04/99-01/0418, URBROJ: 2133/01-01-99-1 od 28. prosinca 1999. godine), Odluke Gradskog poglavarstva Grada Karlovca (KLASA: 022-05/00-01/0001, URBROJ: 2133/01-01-01-00-5 od 25. siječnja 2000. godine), Odluke Gradskog poglavarstva o dopuni Odluke o osnivanju Javne vatrogasne postrojbe Grada Karlovca (KLASA: 022-05/00-01/0002, URBROJ: 2133/01-01-01-00-18 od 17. veljače 2000. godine) te temeljem Odluke Gradskog vijeća Grada Karlovca (KLASA: 021-05/20-01/09; URBROJ: 2133/01-01/01-20-24) donesene na 40. sjednici održanoj 24. studenoga 2020. godine.

1. **STATUS VATROGASNE POSTROJBE**

**Članak 3.**

Vatrogasna postrojba je javna ustanova, u vlasništvu Osnivača – Grada Karlovca, koja vatrogasnu djelatnost obavlja kao javnu službu na području Grada Karlovca.

**Članak 4.**

Osnivač Vatrogasne postrojbe je Grad Karlovac (OIB 25654647153), sa sjedištem u Karlovcu, Banjavčićeva 9 (u daljnjem tekstu: Osnivač).

**Članak 5.**

Odluku o statusnim promjenama i prestanku rada Vatrogasne postrojbe donosi Osnivač.

Osnivačka prava i dužnosti u ime Osnivača obavlja Gradsko vijeće Grada Karlovca.

1. **NAZIV I SJEDIŠTE VATROGASNE POSTROJBE**

**Članak 6.**

Vatrogasna postrojba je pravna osoba upisana u sudski registar.

Vatrogasna postrojba samostalno obavlja svoju djelatnost, posluje i sudjeluje u pravnom prometu pod nazivom: JAVNA VATROGASNA POSTROJBA GRADA KARLOVCA.

Skraćeni naziv Vatrogasne postrojbe: JVP Karlovac.

**Članak 7.**

Sjedište Vatrogasne postrojbe je u Karlovcu na adresi Gažanski trg 11.

Naziv Vatrogasne postrojbe mora biti istaknut na zgradi u kojoj je njezino sjedište i na objektima u kojima obavlja svoju djelatnost.

**Članak 8.**

Odluku o promjeni naziva i sjedišta Vatrogasne postrojbe donosi Osnivač, na prijedlog Vatrogasnog vijeća.

1. **OBILJEŽJA VATROGASNE POSTROJBE**

**Članak 9.**

Vatrogasna postrojba ima znak u obliku jednostraničnog trokuta sa zaobljenim rubovima, sa zlatno žutom linijom odmaknutom od ruba znaka. Pozadina znaka je crvene boje, u gornjem dijelu se nalazi natpis PROFESIONALNI VATROGASCI KARLOVAC pisan zlatno žutim slovima, a u donjem dijelu se nalazi službeni grb Grada Karlovca.

**Članak 10.**

Vatrogasna postrojba ima svečani stijeg koji je simbol humanosti, hrabrosti, pomoći bližnjem u nevolji, poštenja, iskrenosti i požrtvovnosti. Povodom obilježavanja 40 godina postojanja predan na čuvanje od Gradonačelnika Grada Karlovca sukladno stoljetnoj vatrogasnoj tradiciji.

Svečani stijeg je s jedne i druge strane izrađen od tkanine plameno – crvene boje dužine 140 cm i širine 110 cm. Na sredini lica svečanog stijega nalazi se vatrogasni znak – kaciga i sjekirica svjetlo plave boje i baklja crvene boje obrubljene zlatnom bojom i zlatni hrvatski pleter oko znaka promjera 30 cm, boja povijesnog hrvatskog grba koji se nalazi na gornjoj strani hrvatskog pletera je u skladu s posebnim zakonom, u pozadini vatrogasnog znaka je kobalt – plavo polje. S lijeve strane vatrogasnog znaka ispisana je godina osnivanja JVP Karlovac - 1971, a s desne strane označena je godina kada je JVP Karlovac dobila stijeg - 2011. Iznad vatrogasnog znaka zlatnim slovima je ispisano: Javna vatrogasna postrojba, a ispod: Grada Karlovca. Na gornjem desnom uglu lica svečanog stijega nalazi se cjeloviti grb Grada Karlovca promjera 30 cm za čiju upotrebu je dobiveno odobrenje, oko ruba stijega su zlatne resice dužine 5 cm s tri strane.

Na sredini naličja svečanog stijega je lik Svetog Florijana, visine 43 cm. Iznad Svetog Florijana ispisan je tekst: Vatru gasi, a ispod lika Svetog Florijana ispisan je tekst: brata spasi.

**Članak 11.**

Dan Vatrogasne postrojbe obilježava se 23. prosinca na dan kada je 1971. godine osnovana Vatrogasna postrojba pod nazivom: Centar za zaštitu od požara – Karlovac“.

1. **DJELATNOSTI VATROGASNE POSTROJBE**

**Članak 12.**

Vatrogasna postrojba obavlja vatrogasnu djelatnost, stručna i humanitarna djelatnost od interesa za Republiku Hrvatsku odnosno sudjeluje u provedbi preventivnih mjera zaštite od požara i tehnoloških eksplozija, gašenju požara i spašavanju ljudi i imovine ugroženih požarom i tehnološkom eksplozijom, pruža tehničku pomoć u nezgodama i opasnim situacijama te obavlja i druge poslove u nesrećama, ekološkim i inim nesrećama, na kopnu, moru, jezerima i rijekama. U okviru vatrogasne djelatnosti skrbi o potrebama i interesima građana na svom području za organiziranjem i djelovanjem učinkovite vatrogasne službe.

Ostale djelatnosti Vatrogasne postrojbe su:

* servis vatrogasnih aparata,
* servis vatrogasne opreme i vozila,
* pružanje usluga vatrogasnih (protupožarnih) osiguranja i tehničke zaštite,
* pružanje usluge najma prostora,
* pružanje usluge prijevoza vode
* pružanje usluge nadzora nad vatrodojavnim sustavom,
* iznajmljivanje vatrogasne opreme,
* osposobljavanje pučanstva za provedbu preventivnih mjera zaštite od požara,
* osposobljavanje i usavršavanje vatrogasnih kadrova,
* pripremanje i organizacija seminara iz djelatnosti.

Pored navedenih djelatnosti iz ovog članka, odnosno djelatnosti upisanih u sudski registar, Vatrogasna postrojba može obavljati i druge djelatnosti koje služe obavljanju upisanih djelatnosti, ako se one u manjem opsegu ili uobičajeno obavljaju uz upisanu djelatnost.

Djelatnost koja se ne smatra vatrogasnom djelatnošću, Vatrogasna postrojba može obavljati pod uvjetom da se time ne umanjuje intervencijska spremnost Vatrogasne postrojbe.

**Članak 13.**

Vatrogasna postrojba može promijeniti ili proširiti djelatnost.

Odluku o promjeni ili proširenju djelatnosti Vatrogasne postrojbe donosi Osnivač, na prijedlog Vatrogasnog vijeća.

1. **PODRUČJE DJELOVANJA VATROGASNE POSTROJBE**

**Članak 14.**

Vatrogasna postrojba djeluje na području Grada Karlovca.

Vatrogasna postrojba može sudjelovati i u vatrogasnim intervencijama izvan područja Osnivača, sukladno Zakonu o vatrogastvu i drugim važećim propisima, odgovarajućim planovima zaštite od požara, vatrogasnim i provedbenim planovima.

Na temelju zapovijedi nadležnog vatrogasnog zapovjednika, Vatrogasna postrojba dužna je sudjelovati u vatrogasnoj intervenciji i izvan područja svog djelovanja.

1. **PEČAT I ŠTAMBILJ VATROGASNE POSTROJBE**

**Članak 15.**

Pečat Vatrogasne postrojbe je okruglog oblika, promjera 30 mm, na čijem obodu se nalazi natpis: JAVNA VATROGASNA POSTROJBA GRADA KARLOVCA, a u sredini je vatrogasni znak koji se sastoji od vatrogasne kacige iza koje se nalazi prekrižena vatrogasna sjekirica i baklja.

Štambilj je pravokutnog oblika, širine 55 mm i dužine 20 mm i u njemu je upisan puni naziv, sjedište Vatrogasne postrojbe i OIB.

**Članak 16.**

Pečatom se ovjeravaju isprave i akti Vatrogasne postrojbe u pravnom prometu.

Štambilji se upotrebljavaju za odgovarajuće administrativno – financijsko poslovanje Vatrogasne postrojbe.

Način uporabe i čuvanja pečata i štambilja svojim aktom uređuje zapovjednik vatrogasne postrojbe.

1. **ZASTUPANJE I PREDSTAVLJANJE**

**Članak 17.**

Vatrogasnu postrojbu zastupa i predstavlja zapovjednik.

Zapovjednik ne može bez posebne ovlasti vatrogasnog vijeća ili osnivača nastupati kao druga ugovorna strana, sklapati ugovore u svoje ime i za svoj račun, u svoje ime, a za račun drugih osoba, ili u ime i za račun drugih osoba.

Zapovjednik može dati punomoć drugoj osobi za zastupanje Vatrogasne postrojbe u pravnom prometu, u granicama svojih ovlasti. Punomoć se izdaje sukladno odredbama zakona kojim se uređuju obvezni odnosi.

Zapovjednik određuje osobe ovlaštene za potpisivanje financijske i druge dokumentacije Vatrogasne postrojbe.

1. **TIJELA VATROGASNE POSTROJBE**

**Članak 18.**

Tijela Vatrogasne postrojbe su:

1. Vatrogasno vijeće i
2. Zapovjednik.

***Vatrogasno vijeće***

**Članak 19.**

Vatrogasno vijeće upravlja Vatrogasnom postrojbom te u tom smislu:

* donosi Statut, uz prethodnu suglasnost Osnivača,
* donosi opće akte,
* predlaže Osnivaču statusne promjene, promjenu ili proširenje djelatnosti te promjenu naziva i sjedišta Vatrogasne postrojbe,
* raspisuje natječaj te utvrđuje prijedlog za imenovanje zapovjednika,
* raspisuje natječaj te donosi odluke o zasnivanju radnih odnosa u Vatrogasnoj postrojbi,
* donosi odluke o prestanku radnih odnosa uslijed slučajeva otkaza uslijed povreda radnih obveza,
* donosi programe rada i razvoja na prijedlog zapovjednika i nadzire njihovo provođenje,
* donosi financijski plan i godišnji financijski izvještaj,
* raspravlja i odlučuje o izvješću zapovjednika o radu Vatrogasne postrojbe,
* odlučuje o stjecanju, opterećivanju ili otuđivanju nekretnina, uz prethodnu suglasnost Osnivača,
* odlučuje o stjecanju pokretne imovine vrijednosti preko 200.000,00 kn bez PDV- a,
* odlučuje o rashodu pokretne imovine vrijednosti preko 100.000,00 kn bez PDV- a, uz prethodnu suglasnost Osnivača,
* odlučuje o opterećivanju pokretne imovine, uz prethodnu suglasnost Osnivača,
* donosi odluke u drugom stupnju u predmetima u kojima se odlučuje o pojedinim pravima radnika,
* obavlja i druge poslove u skladu sa Zakonom o vatrogastvu, ovim Statutom i općim aktima Vatrogasne postrojbe.

**Članak 20.**

Vatrogasno vijeće ima pet (5) članova, a čine ga:

* predstavnik Hrvatske vatrogasne zajednice,
* predstavnik vatrogasne zajednice županije,
* predstavnik vatrogasne zajednice grada,
* predstavnik Osnivača i
* predstavnik radnika.

Svi članovi Vatrogasnog vijeća imaju jednako pravo glasa.

Članove Vatrogasnog vijeća iz stavka 1. podstavka 1. – 4. ovog članka imenuje Hrvatska vatrogasna zajednica, odnosno vatrogasne zajednice, odnosno Osnivač, na način predviđen njegovim općim aktima.

Člana Vatrogasnog vijeća iz stavka 1. podstavka 5. ovog članka biraju između sebe radnici zaposleni u Vatrogasnoj postrojbi na slobodnim i neposrednim izborima.

Članovi Vatrogasnog vijeća imenuju se u skladu s člankom 32. stavak 4. Zakona o vatrogastvu.

Mandat članova Vatrogasnog vijeća traje pet (5) godina, a počinje teći danom konstituiranja Vatrogasnog vijeća.

Članovi Vatrogasnog vijeća nemaju pravo na naknadu.

**Članak 21.**

Prvu konstituirajuću sjednicu Vatrogasnog vijeća saziva Zapovjednik vatrogasne postrojbe u roku od 30 dana od dana imenovanja članova Vatrogasnog vijeća na kojoj članovi Vatrogasnog vijeća između sebe biraju predsjednika i zamjenika predsjednika Vatrogasnog vijeća.

Predsjednik Vatrogasnog vijeća saziva i vodi sjednice Vatrogasnog vijeća i to najmanje jednom u tri (3) mjeseca te potpisuje akte koje donosi Vatrogasno vijeće, a u pitanju odlučivanja ima položaj člana.

Predsjednik Vatrogasnog vijeća dužan je sazvati sjednicu na zahtjev zapovjednika vatrogasne postrojbe ili najmanje tri (3) člana Vatrogasnog vijeća.

U slučaju odsutnosti ili spriječenosti predsjednika Vatrogasnog vijeća zamjenjuje ga, sa svim ovlastima predsjednika, član Vatrogasnog vijeća kojeg on za to ovlasti.

**Članak 22.**

Članu Vatrogasnog vijeća iz reda Hrvatske vatrogasne zajednice, odnosno vatrogasnih zajednica, odnosno Osnivača prestaje mandat na osobni zahtjev ili ako bude razriješen.

Članu Vatrogasnog vijeća koji je izabran iz reda radnika Vatrogasne postrojbe prestaje mandat:

- na osobni zahtjev,

- ako mu prestane radni odnos u Vatrogasnoj postrojbi ili

- opozivom radnika Vatrogasne postrojbe.

U slučaju kada članu Vatrogasnog vijeća mandat prestaje prije isteka vremena na koji je imenovan, odnosno izabran, novom članu Vatrogasnog vijeća mandat traje do isteka mandata člana Vatrogasnog vijeća umjesto kojeg je imenovan, odnosno izabran.

**Članak 23.**

Član Vatrogasnog vijeća može biti razriješen, odnosno opozvan u slijedećim slučajevima:

* ako se ne pridržava uputa i smjernica tijela, odnosno osoba koje su ga imenovale, odnosno izabrale,
* ako sudjeluje u donošenju nezakonitih odluka ili odluka kojima se nanosi šteta Vatrogasnoj postrojbi, a na to je bio upozoren,
* ako zanemaruje obveze člana Vatrogasnog vijeća.

O razrješenju, odnosno o opozivu člana Vatrogasnog vijeća odlučuje tijelo, odnosno organizacija, odnosno osobe koje su ga imenovale, odnosno izabrale.

**Članak 24.**

Vatrogasno vijeće poslove iz svoje nadležnosti obavlja na sjednicama.

Vatrogasno vijeće pravovaljano raspravlja i odlučuje kada je na sjednici prisutna natpolovična većina ukupnog broja članova Vatrogasnog vijeća.

Vatrogasno vijeće odluke donosi natpolovičnom većinom prisutnih članova, osim u slučajevima donošenja statuta, financijskog plana i financijskog izvještaja, kad odluke donosi natpolovičnom većinom ukupnog broja članova Vatrogasnog vijeća.

**Članak 25.**

O radu sjednice Vatrogasnog vijeća vodi se zapisnik.

Zapisnik sadrži osnovne podatke o radu na sjednici, o iznesenim prijedlozima, o sudjelovanju na raspravi te o donesenim aktima.

Zapisnik potpisuje zapisničar i predsjednik Vatrogasnog vijeća.

Zapisnik se obavezno dostavlja članovima Vatrogasnog vijeća uz poziv i materijal za sljedeću sjednicu Vatrogasnog vijeća.

***Zapovjednik***

**Članak 26.**

Zapovjednik je poslovodni i stručni voditelj Vatrogasne postrojbe te u tom svojstvu:

* organizira i vodi rad i poslovanje Vatrogasne postrojbe,
* predstavlja i zastupa Vatrogasnu postrojbu u svim postupcima,
* poduzima odgovarajuće radnje u ime i za račun Vatrogasne postrojbe,
* odgovara za zakonitost rada Vatrogasne postrojbe,
* odgovara za operativnost i stručnost Vatrogasne postrojbe,
* odgovara za financijsko poslovanje Vatrogasne postrojbe,
* predlaže plan i program rada Vatrogasne postrojbe Vatrogasnom vijeću,
* podnosi pisano izvješće o radu Vatrogasne postrojbe jednom godišnje Vatrogasnom vijeću,
* samostalno donosi odluke u vezi s djelovanjem Vatrogasne postrojbe iz svog djelokruga,
* samostalno donosi odluke o stjecanju pokretne imovine Vatrogasne postrojbe čija vrijednost iznosi do 200.000,00 kuna bez PDV-a, sukladno financijskom planu i planu nabave,
* samostalno donosi odluke o otuđivanju (rashod) pokretne imovine do 100.000,00 kuna bez PDV-a,
* donosi odluke u prvom stupnju u predmetima u kojima se odlučuje o pojedinim pravima radnika,
* organizira rad i obavlja raspored radnika Vatrogasne postrojbe,
* obavlja druge poslove utvrđene Zakonom o radu, ovim Statutom i općim aktima Vatrogasne postrojbe,
* zastupa Vatrogasnu postrojbu u svim postupcima pred sudovima, upravnim i drugim državnim tijelima te pravnim osobama s javnim ovlastima.

**Članak 27.**

Odluku o imenovanju i razrješenju zapovjednika donosi Gradonačelnik, na prijedlog Vatrogasnog vijeća, uz prethodnu suglasnost županijskog vatrogasnog zapovjednika.

Zapovjednik se imenuje na vrijeme od pet (5) godina. Po isteku mandata ista osoba može biti ponovno izabrana za zapovjednika.

Osoba koja se imenuje zapovjednikom mora udovoljavati uvjetima propisanim Zakonom o vatrogastvu i unutarnjim aktima Vatrogasne postrojbe.

**Članak 28.**

Zapovjednik se imenuje na temelju provedenog javnog natječaja.

Odluku o raspisivanju javnog natječaja za imenovanje zapovjednika donosi Vatrogasno vijeće, najkasnije jedan (1) mjesec prije isteka mandata na koji je zapovjednik imenovan.

U javnom natječaju se objavljuju uvjeti koje mora ispunjavati kandidat, vrijeme na koje se imenuje, rok do kojeg se primaju prijave kandidata i rok u kojem će prijavljeni kandidati biti obaviješteni o izboru.

Rok za prijavu kandidata je osam (8) dana od objave natječaja.

Natječaj iz stavka 1. ovog članka objavljuje se u Narodnim novinama, na mrežnim stranicama, pri Zavodu za zapošljavanje. Prijavljeni kandidati o izboru moraju biti obaviješteni u roku ne dužem od 45 dana od dana isteka roka za podnošenje prijava.

**Članak 29.**

Ako se na raspisani natječaj nitko ne prijavi ili nitko od prijavljenih kandidata ne bude izabran, javni natječaj će se ponoviti.

Do imenovanja zapovjednika na temelju ponovljenog javnog natječaja, imenovati će se vršitelj dužnosti zapovjednika, na vrijeme do najduže godinu dana.

Vršitelj dužnosti zapovjednika ima sva prava i obveze zapovjednika.

**Članak 30.**

Zapovjednik može biti razriješen dužnosti prije isteka vremena na koje je imenovan u slučajevima i na način utvrđen Zakonom o vatrogastvu.

U slučaju razrješenja zapovjednika prije isteka vremena na koje je imenovan u slučajevima i na način utvrđen Zakonom o vatrogastvu, Gradonačelnik će uz prethodnu suglasnost županijskog vatrogasnog zapovjednika, imenovati vršitelja dužnosti zapovjednika, a Vatrogasno vijeće je dužno raspisati javni natječaj za imenovanje zapovjednika u roku od 30 dana od dana imenovanja vršitelja dužnosti.

**Članak 31.**

Zapovjednik ima zamjenika zapovjednika.

Zamjenik zapovjednika pomaže zapovjedniku u obavljanju odgovarajućih poslova, odnosno obavlja odgovarajuće poslove koje mu zapovjednik povjeri te zamjenjuje zapovjednika u slučaju njegove odsutnosti ili spriječenosti.

Zamjenik zapovjednika mora ispunjavati uvjete iz članka 27. stavka 3. ovog Statuta.

**Članak 32.**

Zamjenika zapovjednika imenuje zapovjednik Vatrogasne postrojbe na mandat od pet godina.

Zamjenika zapovjednika imenuje svojom odlukom zapovjednik najkasnije u roku od 30 dana od početka svog mandata iz redova zaposlenih.

Na razrješenje zamjenika zapovjednika primjenjuju se odredbe utvrđene člankom 30. stavkom 1. ovog Statuta.

1. **IMOVINA I FINANCIJSKO POSLOVANJE VATROGASNE POSTROJBE**

**Članak 33.**

Financijsko poslovanje Vatrogasne postrojbe obavlja se u skladu sa Zakonom o proračunu i drugim propisima čije odredbe se odnose na proračunske korisnike proračuna jedinica lokalne i područne (regionalne) samouprave.

**Članak 34.**

Prihodi Vatrogasne postrojbe osiguravaju se iz proračuna Osnivača, te iz drugih izvora.

Prihodi koje Vatrogasna postrojba ostvari na tržištu obavljanjem osnovne i ostalih djelatnosti mogu se koristiti sukladno Zakonu o vatrogastvu i Zakonu o proračunu.

**Članak 35.**

Prihodi Vatrogasne postrojbe koriste se samo za namjene utvrđene Financijskim planom za iduću poslovnu godinu i projekcijama za slijedeće dvije proračunske godine koje Vatrogasno vijeće na prijedlog zapovjednika donosi do konca tekuće godine i godišnjim planom i programom rada Vatrogasne postrojbe.

**Članak 36.**

Vatrogasna postrojba za obveze prema trećima odgovara cijelom svojom imovinom.

Osnivač Vatrogasne postrojbe solidarno i neograničeno odgovara za njezine obveze.

Ako u obavljanju svoje djelatnosti Vatrogasna postrojba ostvari višak prihoda, taj se višak prihoda upotrebljava isključivo za obavljanje i razvoj djelatnosti Vatrogasne postrojbe, sukladno planu i programu razvoja, a sukladno Pravilniku o načinu korištenja vlastitih prihoda Javne vatrogasne postrojbe Grada Karlovca ostvarenih od obavljanja osnovne i ostale djelatnosti.

**Članak 37.**

Nalogodavac i odgovorna osoba za pravilno planiranje i izvršavanje financijskog plana je zapovjednik vatrogasne postrojbe.

1. **MEĐUSOBNA PRAVA I OBVEZE OSNIVAČA I VATROGASNE POSTROJBE**

**Članak 38.**

Osnivač davanjem prethodne suglasnosti na Statut Vatrogasne postrojbe, imenovanjem člana Vatrogasnog vijeća, imenovanjem zapovjednika, sudjelovanjem u gospodarenju nekretninama te razmatranjem izvješća o radu Vatrogasne postrojbe, poduzima odgovarajuće mjere kako bi se osiguralo obavljanje djelatnosti Vatrogasne postrojbe suglasno sa Zakonom o vatrogastvu, odlukom iz članka 2. stavak 1 ovog Statuta i ovim Statutom.

**Članak 39.**

Vatrogasna postrojba je dužna uredno i neprekidno obavljati svoju djelatnost i racionalno poslovati, a najmanje jednom godišnje, bez posebnog traženja Osnivača, dužna je osnivaču podnijeti Izvješće o svom radu.

**Članak 40.**

Vatrogasna postrojba ima pravo tražiti od Osnivača da sukladno njegovoj nadležnosti i objektivnim mogućnostima, osigura druga odgovarajuća sredstva i uvjete za njezin rad.

1. **UNUTARNJE USTROJSTVO I ZAPOSLENICI VATROGASNE POSTROJBE**

**Članak 41.**

Unutarnje ustrojstvo, broj zaposlenika, uvjeti za pojedina radna mjesta te poslovi i zadaci određuju se posebnim općim aktom Vatrogasne postrojbe, polazeći od principa potreba i racionalnosti poslovanja.

Broj profesionalnih vatrogasaca određuje se sukladno odgovarajućim elementima procjene ugroženosti i plana zaštite od požara.

Pravni, administrativni i računovodstveno financijski poslovi ustrojavaju se radi ostvarivanja djelatnosti Vatrogasne postrojbe i njezinog poslovanja kao javne službe, vođenja propisane dokumentacije i evidencije, javnosti rada Vatrogasne postrojbe, obavljanja računovodstveno financijskih i drugih administrativno stručnih poslova potrebnih za rad i poslovanje Vatrogasne postrojbe i ostvarivanja prava i obveza radnika.

Pomoćno tehničkim poslovima osiguravaju se primjereni tehnički i drugi uvjeti za ostvarivanje plana i programa.

**Članak 42.**

Radna mjesta u Vatrogasnoj postrojbi popunjavaju se putem javnog natječaja kojeg raspisuje zapovjednik nakon dobivene suglasnosti Vatrogasnog vijeća.

U javnom natječaju se objavljuju uvjeti koje mora ispunjavati kandidat, vrijeme na koje se sklapa ugovor o radu, rok do kojeg se primaju prijave kandidata i rok u kojem će prijavljeni kandidati biti obaviješteni o izboru.

Rok za prijavu kandidata je osam (8) dana od objave natječaja.

Natječaj iz stavka 1. ovog članka objavljuje se pri Zavodu za zapošljavanje i na mrežnim stranicama Vatrogasne postrojbe.

Prijavljeni kandidati o izboru moraju biti obaviješteni u roku ne dužem od 45 dana od dana isteka roka za podnošenje prijava.

Prijavljeni kandidati imaju pravo u roku od 15 dana od dana primitka obavijesti podnijeti pisanu žalbu zapovjedniku.

**XIII. SURADNJA SA SINDIKATOM**

**Članak 43.**

Sindikalno organiziranje u Vatrogasnoj postrojbi je slobodno.

Vatrogasna postrojba dužna je sindikalnom povjereniku staviti na raspolaganje obavijesti koje su mu potrebne za obavljanje njegove dužnosti te omogućiti uvid u akte i dokumente u vezi s ostvarivanjem i zaštitom prava radnika iz radnog odnosa.

**Članak 44.**

Štrajk u Vatrogasnoj postrojbi nije dopušten u slučaju:

1. ratnog stanja ili neposredne ugroženosti neovisnosti i jedinstvenosti,
2. oružane pobune, ustanka i drugih oblika nasilnog ugrožavanja ustavnog poretka Republike Hrvatske ili temeljnih sloboda i prava čovjeka i građana
3. izvanrednog događaja, nesreće ili katastrofe,
4. drugih izvanrednih događaja koji ometaju normalno odvijanje života i ugrožavaju sigurnost ljudi i imovine.

**XIV. JAVNOST RADA**

**Članak 45.**

Rad Vatrogasne postrojbe je javan.

Objavljivanjem Statuta i općih akata o uvjetima i načinu rada Vatrogasne postrojbe na oglasnoj ploči Vatrogasne postrojbe i davanjem informacija u sredstvima javnog priopćavanja, upoznaje se javnost, odnosno građani i druge pravne osobe s organizacijom rada, uvjetima i načinom ostvarivanja programa rada Vatrogasne postrojbe, cijenama usluga Vatrogasne postrojbe te radom Vatrogasne postrojbe kao javne ustanove.

Uvid u dokumentaciju Vatrogasne postrojbe te druge materijale u svezi s radom Vatrogasne postrojbe omogućiti će se svakoj pravnoj ili fizičkoj osobi, sukladno zakonu i općim aktima Vatrogasne postrojbe kojima se uređuje pravo na pristup informacijama.

Odredba stavka 3. ovog članka ne odnosi se na materijale i dokumente koji sadrže informaciju koja je izuzeta od prava na uvid.

**Članak 46.**

Za davanje odgovarajućih priopćenja sredstvima javnog priopćavanja u smislu članka 45. ovog Statuta ovlašten je zapovjednik te njegov zamjenik u mjeri u kojoj ga za to ovlasti zapovjednik, odnosno druge osobe koje ovlasti zapovjednik za njihov djelokrug rada.

**XV. ZAŠTITA TAJNOSTI PODATAKA**

**Članak 47.**

Tajnim se podacima smatraju podaci koje zapovjednik, sukladno pozitivnim propisima i općem aktu odredi tajnim, kao i svi podaci koje kao tajne javno tijelo ili druga pravna osoba priopći Vatrogasnoj postrojbi.

Radnici Vatrogasne postrojbe dužni su čuvati sve podatke koji se smatraju tajnima bez obzira na način saznanja o tim podacima ili pribavljanja, odnosno stjecanja mogućnosti uvida u takve podatke.

Obveza čuvanja tajnih podataka traje i nakon prestanka radnog odnosa u Vatrogasnoj postrojbi, sukladno pozitivnim propisima.

Obveza čuvanja tajnih podataka ne odnosi se na davanje podataka pravosudnim i upravnim tijelima.

**Članak 48.**

Podatke koji su označeni kao tajni može nadležnom tijelu priopćiti zapovjednik ili osoba koju on za to ovlasti.

**XVI. OPĆI I DRUGI AKTI VATROGASNE POSTROJBE**

**Članak 49.**

Opći akti Vatrogasne postrojbe su Statut, pravilnici, poslovnici, procedure i odluke kojima se uređuju pojedina pitanja iz djelokruga djelatnosti Vatrogasne postrojbe.

Statut donosi Vatrogasno vijeće, uz prethodnu suglasnost Osnivača.

Ostale opće akte više razine (Pravilnike, sistematizaciju itd.) donosi Vatrogasno vijeće, na prijedlog zapovjednika.

Ostale opće akte niže razine (Naputke, upute itd.) donosi zapovjednik.

Opći akti ne mogu imati povratno djelovanje.

Vatrogasno vijeće donosi Odluke sukladno članku 24. ovog Statuta.

**Članak 50.**

Opći akti Vatrogasne postrojbe stupaju na snagu osmoga dana od objave na oglasnoj ploči Vatrogasne postrojbe.

**XVII. PRIJELAZNE I ZAVRŠNE ODREDBE**

**Članak 51.**

Danom stupanja na snagu ovog Statuta prestaje važiti Statut Vatrogasne postrojbe donesen 17. veljače 2000. godine

**Članak 52.**

Opći akti Vatrogasne postrojbe uskladiti će se s odredbama ovog Statuta u roku od šest mjeseci od donošenja.

Do donošenja akata u smislu stavka 1. ovoga članka, ostaju na snazi postojeći opći akti Vatrogasne postrojbe, ako nisu u suprotnosti sa Zakonom o vatrogastvu i ovim Statutom.

**Članak 53.**

Ovaj Statut stupa na snagu osmog dana od objave na oglasnoj ploči Vatrogasne postrojbe.

URBROJ: \_\_\_\_-01/2021

U Karlovcu, \_\_\_\_\_\_\_\_ 2021. godine

**PREDSJEDNIK**

**VATROGASNOG VIJEĆA**

*Vlatko Kovačić, mag.iur.*

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ovaj Statut objavljen je na oglasnoj ploči JVP Karlovac dana \_\_\_\_\_. \_\_\_\_\_\_ 2021. godine te stupa na snagu \_\_. \_\_\_\_\_\_\_ 2021. godine.

**ZAPOVJEDNIK**

**VATROGASNE POSTROJBE**

*Miroslav Rade, struč.spec.ing.sec.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_



**JAVNA VATROGASNA POSTROJBA**

**GRADA KARLOVCA**

Gažanski trg 11, 47000 Karlovac;

OIB 85714584704;

Tel. 047/611-673, 611-674, Fax. 047/611-675;

E-mail:info@jvp-karlovac.hr, web: http://www.jvp-karlovac.hr/;

IBAN HR7824000081817900000

URBROJ: 380-01/2021

Karlovac, 13. kolovoza 2021. godine

**GRAD KARLOVAC**

Predmet: ***Obrazloženje Izmjena i dopuna Statuta Javne vatrogasne postrojbe Grada***

***Karlovca***

* *daje se*

Gradsko vijeće grada Karlovca je na svojoj 40. sjednici održanoj 24. studenoga 2020. godine na temelju članka 54. stavka 1. Zakona o ustanovama (Narodne novine broj 76/93, 29/97, 47/99, 35/08 i 127/19) i u skladu sa Zakonom o vatrogastvu (Narodne novine 125/19), i članaka 34. i 97. Statuta Grada Karlovca („Službeni glasnik Grada Karlovca“ 1/15-potpuni tekst, 3/18, 13/18 i 6/20) doneslo Zaključak o prethodnoj suglasnosti na prijedlog teksta Statuta Javne vatrogasne postrojbe Grada Karlovca.

Vatrogasno vijeće Javne vatrogasne postrojbe Grada Karlovca na svojoj 1. konstituirajućoj sjednici održanoj 29. prosinca 2021. godine je doneslo predmetni Statut nakon čega je isti sukladno zakonskim propisima poslan na nadzor zakonitosti Hrvatskoj vatrogasnoj zajednici kao tijelu državne uprave u čijem djelokrugu je vatrogasna djelatnost koju obavlja JVP Karlovac.

Hrvatska vatrogasna zajednica je po službenoj dužnosti donesla Zaključak kojim se JVP Karlovac naložilo usklađenje odnosno nadopuna predmetnog Statuta s odgovarajućim odredbama Zakona o vatrogastvu (Narodne novine broj 125/19) te drugim pozitivnim propisima. JVP Karlovac je sukladno dodatnim konzultacijama s pravnom službom Hrvatske vatrogasne zajednice izradila prijedlog Izmjena i dopuna Statuta Javne vatrogasne postrojbe Grada Karlovca.

U prilogu ovog dopisa se nalazi prijedlog Izmjena i dopuna Statuta Javne vatrogasne postrojbe Grada Karlovca za koji molimo prethodnu suglasnost Gradskog vijeća Grada Karlovca na prvoj idućoj sjednici sukladno zakonskim odredbama. Isto tako Vas molimo da se na predmetnoj suglasnosti naglasi kako će Vatrogasno vijeće JVP Karlovac donijeti i pročišćeni teksta Statuta Javne vatrogasne postrojbe Grada Karlovca.

Unaprijed Vam se zahvaljujemo.

Srdačan pozdrav

**ZAPOVJEDNIK**

**VATROGASNE POSTROJBE**

*Miroslav Rade, struč.spec.ing.sec.*

*Prilog:*

1. *Prijedlog Izmjene i dopune Statuta Javne vatrogasne postrojbe Grada Karlovca*